ກໍ​າລັງຮັກສາ​ຄວາມ​ປອດ​ໄພ Bahrain ຍິງປືນໃສ່ພວກເຄື່ອນໄຫວຝ່າຍຄ້ານ
​ກໍ​າລັງຮັກສາ​ຄວາມ​ປອດ​ໄພຂອງ Bahrain​ ໄດ້ຍິງປືນໃສ່ ພວກເຄື່ອນໄຫວຝ່າຍຄ້ານ ໃນພິທີສົ່ງສະການຊາຍຜູ້ນຶ່ງ ເຮັດໃຫ້ອີກຄົນນຶ່ງເສຍຊີວິດ.
ກອງກໍາລັງຮັກສາຄວາມປອດໄພຂອງ Bahrain ໄດ້ຍິງ ປືນໃສ່ພວກນັກເຄື່ອນໄຫວຝ່າຍຄ້ານ ໃນພິທີສົ່ງສະການ ຊາຍຜູ້ນຶ່ງ ທີ່ຖືກຂ້າຕາຍໃນການກວາດລ້າງການປະທ້ວງ ທີ່ຮຽກຮ້ອງໃຫ້ມີການປະຕິຮູບໃນມື້ວານນີ້ ແລະໄດ້ເຮັດ ໃຫ້ອີກຄົນນຶ່ງເສຍຊີວິດ ພວກທີ່ເຫັນເຫດການກ່າວວ່າ ນັກເຄື່ອນໄຫວຜູ້ທີ່ 2 ແມ່ນ ເສຍຊີວິດໃນວັນອັງຄານມື້ນີ້ ເວລາທີ່ພວກຕໍາຫຼວດເຄື່ອນ ກໍາລັງເຂົ້າໄປ ເພື່ອບັງຄັບໃຫ້ພວກຝຸງຊົນສະຫຼາຍຕົວ ຊຶ່ງ ພວກເຂົາເຈົ້າໄດ້ໄປເຕົ້າໂຮມ ຢູ່ຂ້າງນອກໂຮງພະຍາບານ ແຫ່ງນຶ່ງໃນນະຄອນຫຼວງ Manama ເພື່ອຮ່ວມໃນພິທີສົ່ງສະການນັ້ນ ຊາຍຜູ້ທໍາອິດ ໄດ້ເສຍຊີວິດໃນວັນຈັນວານນີ້ ໃນເວລາທີ່ກອງກໍາລັງຮັກສາຄວາມປອດໄພ ເຂົ້າບຸກໝູ່ບ້ານຊາວ Shi’ite ໃນທົ່ວປະເທດເກາະແຫ່ງນັ້ນ ເທື່ອທັບມ້າງການໂຮມຊຸມ ນຸມຂອງພວກເຄື່ອນໄຫວຕໍ່ຕ້ານລັດຖະບານຫລາຍຮ້ອຍຄົນ ທີ່ໄດ້ຮັບແຮງດົນບັນດານໃຈ ຈາກການລຸກຮື້ຂຶ້ນໃນອີຈິບ ແລະ Tunisia ມີຢ່າງນ້ອຍ 20 ຄົນໄດ້ຮັບບາດເຈັບ ພວກກຸ່ມຝ່າຍຄ້ານໄດ້ໃຊ້ສື່ສັງຄົມທາງອິນເຕີແນັດນັ້ນ ທໍາການປຸກລະດົມ ແລະປະກາດ ໃຫ້ວັນຈັນວານນີ້ເປັນ “ວັນແຫ່ງຄວາມໂກດແຄ້ນ” ເພື່ອປະທ້ວງຕໍ່ອັນທີ່ພວກເຂົາເຈົ້າເຫັນ ວ່າ ການຂາດເຂີນການປະຕິຮູບໄປສູ່ປະຊາທິປະໄຕ ໂດຍພວກປົກຄອງປະເທດທີ່ເປັນຊົນ ກຸ່ມນ້ອຍຊາວ Sunni ນັ້ນ